钦定古今图书集成/明伦汇编/官常典/第345卷 > 梅挚
## 钦定古今图书集成/明伦汇编/官常典/第345卷 > 梅挚

按《宋史》本传：“挚字公仪，成都新繁人。进士，起家大理
评事，知蓝田、上元县，徙知昭州，通判苏州。二浙饥，官
贷种食，已而督偿颇急，挚言：借贷本以行惠，乃重困
民。诏缓输期。庆历中，擢殿中侍御史。时数有灾异，引
《洪范》上变戒曰：‘王省惟岁’。谓王总群吏如岁，四时有
不顺，则省其职。今日食于春，地震于夏，雨水于秋，一
岁而变及三时，此天意以陛下省职未至而丁宁戒
告也。伊、洛暴涨，漂庐舍，海水入台州，杀人民，浙江溃
防，黄河溢埽，所谓水不润下。陛下宜躬责修德，以回
上帝之眷佑。阴不胜阳，则灾异衰止而盛德日起矣。”
徙开封府推官，迁判官。僧常莹以𥳑札达宫人，辇官
郑玉醉呼殴徼巡卒，皆释不问。挚请悉杖配之，改度
支判官，进侍御史。论石元孙不死，行陈系缧以还，国
之辱也，不斩无以厉边臣。再奏，不报。李用和除宣徽
使，加同中书门下平章事。挚言：“国初杜审琼亦帝舅
也，官止大将军。李继隆累有战功，晚年始拜使相。祖
宗慎名器如此，今不宜亟授。无功。”以户部员外郎兼
侍御史知杂事，权判大理寺言：“权陕西转运使张尧
佐非才，繇宫掖以进，恐上累圣德。”及奏减资政殿学
士员，召待制官同议政，复百官转对。帝谓大臣曰：“梅
挚言事有体。”以为户部副使。会宴契丹使紫宸殿，三
司副使当坐殿东庑下，同列有谓典宴例坐殿上，而
大宴当止殿门外尔。因不即坐，与刘湜、陈洎趋出。降
知海州，徙苏州，入为度支副使。初，河北岁饥，三司益
漕江、淮米饷河北。后江、淮饥，有司尚责其数，挚奏减
之。擢天章阁待制、陕西都转运使。还，判吏部流内铨，
进龙图阁学士、知滑州。州岁备河，调丁壮伐滩苇，挚
以疲民奏用州兵代之。河大涨将决，夜率官属督工
徒完堤，水不为患，诏奖其劳。勾当三班院、同知贡举，
请知杭州，帝赐诗宠行。累迁石谏议大夫，徙江宁府，
又徙河中，卒。挚性淳静，不为矫厉之行，政迹如其为
人，平居未尝问生业。喜为诗，多警句，有《奏议》四十馀
篇。